Sanda Island

Sanda (skotsk-gælisk Sandaigh) er ei lita privateigd øy i Argyll and Bute i Skottland utanfor sørenden av Kintyrehalvøya, nær Southend og Dunaverty Castle. Ein kan sjå Sanda frå sørenden av Kintyrehalvøya og frå Isle of Arran på klåre dagar. Lokalt på Arran vert ho kalla Spoon Island fordi ho liknar på ei skei (spoon) når ein ser ho frå sør. I 2001 var Sanda ei av fire skotske øyar med berre ein fastbuande. Etter kvart har øya fått tre innbyggjarar. Øya har status som Site of Special Scientific Interest (stad av særskild vitskapleg interesse) og er ein viktig stad for hekkande fuglar og trekkfuglar. Sanda fugleobservatorium var det første fugleobservatoriet på vestkysten av Skottland. Øya er kjend for ruinane av eit kapell bygt av St. Ninian, for dei keltiske krossane og ei heilag kjelde. Det vert sagt at Ninian vart gravlagd her og øya var faktisk underlagt Whithorn priorinnekloster i Galloway fram til reformasjonen. Det vart sagt at grava til Ninian var merkt av ei or og at den som tråkka på ho skulle døy. Vikingane kalla øya Sandey. Øya har hatt mange forskjellige eigarar opp gjennom åra, mellom anna Jack Bruce frå rockegruppa Cream i 1969. Sør på øya står eit fyr frå 1850. Når ein ser øya og fyret frå sør, ser den naturlege bogen og fyret på klippa ut som eit skip, og det vert derfor kalla «The Ship». Bakgrunnsstoff Bilete frå Sanda Sanda Island - eigarane si nettside Sanda fyr Arkivert 2014-03-20 ved Wayback Machine. Kjelder